Ursidai
Ursidai – meteorų srautas, siejamas su 8P/Tuttle kometa. Matomas gruodžio 17–26 d., didžiausias intensyvumas būna gruodžio 22 d. Taip pavadinti dėl to, kad šio meteorų srauto radiantas yra Mažųjų Grįžulo Ratų (Ursa Minor) žvaigždyne (netoli Kochabo žvaigždės). Ursidus stebėti gana sunku, Pietų pusrutulio gyventojams matomi retai. Didžiausio intensyvumo metu per valandą paprastai matomi 5 meteorai. Savo intensyvumu ursidai išsiskyrė 1945 ir 1986 m., kai per valandą buvo matoma 50 meteorų. Pirmą kartą užfiksuoti 1900 m. Anglijoje.